Агенцијата за заштита на правото на слободен пристап до информациите од јавен карактер, врз основа на член 109 став 1 и 2 од Законот за општата управна постапка (“Службен весникна Република Македонија“ бр. 124/2015), а согласно член 27 и член 34 став 1 од Законот за слободен пристап до информации од јавен карактер (“Службен весник на Република Северна Македонија“ бр. 101/2019) и согласно одредбите на Упатството за спроведување на Законот за слободен пристап до информации од јавен карактер (“Службен весник на Република Северна Македонија“ бр.60/20), постапувајќи по Жалбата изјавена од А. Д. од Скопје, поднесена, на 19.05.2023 година го донесе следното

**Р Е Ш Е Н И Е**

Жалбата изјавена од А. Д. од Скопје, поднесена против Јавното претпријатие за државни патишта, заведена во архивата на Агенцијата за заштита на правото на слободен пристап до информациите од јавен карактер под бр.08-209 на 18.05.2023година **СЕ ОТФРЛА како ненавремена**.

**О Б Р А З Л О Ж Е Н И Е**

Како што е наведено во Жалбата, А. Д. од Скопје на 05.04.2023 година, поднел Барање за пристап до информации од јавен карактер до Јавното претпријатие за државни патишта, со кое побарал преку е-маил да му се достави фотокопија или електронски запис од следната информација:

„Договорот за изградба на Коридорот 8 и Коридор 10 д, меѓу Јавното претпријатие за државни патишта и конзорциумот „Бехтел и Енка„ “.

Имателот на информации на ова Барање одговорил во законски предвидениот рок, донесувајќи Решение бр.02-3345/2 од 27.04.2023 година.

Незадоволен од добиеното Решение кое, како што наведува Барателот на информациите во својата Жалба, му е доставено на 28.04.2023 година, Барателот електронски ја поднел предметната Жалба на 17.05.2023 година, а истата е заведена во Агенцијата под арх. бр. 08-209 на 18.05.2023 година.

Постапувајќи по наведената Жалба, Агенцијата за заштита на правото на слободен пристап до информациите од јавен карактер истата ја отфрли како ненавремена, поради следното:

Согласно член 106 став 1 од Законот за општата управна постапка, „Странката може да изјави жалба против управниот акт во рок од 15 дена од денот на доставувањето, односно известувањето за управниот акт, освен ако со посебен закон не е нопределен подолг рок“.

Во конкретниот случај, Барателот на информации Барањето до Имателот на информации го поднел на 05.04.2023, Имателот на информации оспореното Решение бр.02-3345/2 од 27.04.2023 година на Барателот му го доставил на 28.04.2023 година, додека Жалбата од страна на Барателот на информации до Агенцијата е поднесена на 17.05.2023 година, со задоцнување, односно по истекот на законски предвидениот рок за поднесување жалба.

Согласно погоре наведеното, Агенцијата за заштита на правото на слободен пристап до информациите од јавен карактер одлучи како во диспозитивот на ова Решение.

Ова Решение е конечно во управната постапка и против него нема место за жалба.

**ПРАВНА ПОУКА:**Против ова Решение странката може да поведе управен спор пред Управниот суд во рок од 30 дена.

**Директор**

**ПламенкаБојчева**